MT Il-Ġurnal Uffiċjali tal-Unjoni Ewropea L 305/3

REGOLAMENT TAL-KUMMISSJONI (UE) Nru 1126/2014

tas-17 ta' Ottubru 2014

li jemenda l-Annessi II, III u V tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta' residwu għal asulam, ċjanammid, dikloran, flumjoksażin, flupirsulfuron-metil, pikolinafen u propisoklor f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u partikolarment l-Artikolu 14(1)(a), l-Artikolu 18(1)(b) u l-Artikolu 49(2) tiegħu,

Billi:

(1) Għal asulam, ċjanammid, dikloran u propisoklor, il-livelli massimi ta' residwu (MRLs) ġew stabbiliti fil-Parti A tal-Anness III tar-Regolament (KE) Nru 396/2005. L-MRLs għal flumjoksażin, flupirsulfuron-metil u pikolinafen, ġew stabbiliti fl-Anness II u fil-Parti B tal-Anness III ta' dak ir-Regolament.

(2) In-nuqqas ta' inklużjoni ta' asulam fl-Anness I tad-Direttiva 91/414/KEE huwa previst fir-Regolament ta' Implimentazzjoni tal-Kummissjoni (UE) Nru 1045/2011 (2). L-awtorizzazzjonijiet kollha eżistenti għall-prodotti tal-protezzjoni tal-pjanti li fihom is-sustanza attiva asulam ġew revokati. F'konformitá mal-Artikolu 17 tar-Regolament (KE) Nru 396/2005, flimkien mal-Artikolu 14(1)(a) tiegħu, l-MRLs stabbiliti għal dik is-sustanza attiva fl-Anness III għandhom għalhekk jitħassru.

(3) In-nuqqas ta' inklużjoni ta' ċjanammid fl-Anness I tad-Direttiva 91/414/KEE huwa previst fid-Deċiżjoni tal-Kummissjoni Nru 2008/745/KE (3). L-awtorizzazzjonijiet kollha eżistenti għall-prodotti tal-protezzjoni tal-pjanti li fihom is-sustanza attiva ċjanammid ġew revokati. F'konformitá mal-Artikolu 17 tar-Regolament (KE) Nru 396/2005, flimkien mal-Artikolu 14(1)(a) tiegħu, l-MRLs stabbiliti għal dik is-sustanza attiva fl-Anness III għandhom għalhekk jitħassru.

(4) In-nuqqas ta' inklużjoni ta' dikloran fl-Anness I tad-Direttiva 91/414/KEE huwa previst fid-Deċiżjoni ta' Implimentazzjoni tal-Kummissjoni Nru 2011/329/UE (4). L-awtorizzazzjonijiet kollha eżistenti għall-prodotti tal-protezzjoni tal-pjanti li fihom is-sustanza attiva dikloran ġew revokati. F'konformitá mal-Artikolu 17 tar-Regolament (KE) Nru 396/2005, flimkien mal-Artikolu 14(1)(a) tiegħu, l-MRLs stabbiliti għal dik is-sustanza attiva fl-Anness III għandhom għalhekk jitħassru. Dan ma għandux japplika għal dawk l-MRLs li jikkorrispondu għas-CXLs ibbażati fuq l-użu f'pajjiżi terzi, sakemm dawn ikunu aċċettabbli fir-rigward tas-sikurezza tal-konsumatur. Dan lanqas ma għandu japplika f'każijiet fejn l-MRLs ikunu ġew stabbiliti speċifikament bħala tolleranzi tal-importazzjoni.

(5) Għad-dikloran, l-Awtorità Ewropea dwar is-Sigurtà fl-Ikel, minn hawn 'il quddiem “l-Awtorità”, issottomettiet opinjoni motivata dwar l-MRLs eżistenti f'konformità mal-Artikolu 12(1) tar-Regolament (KE) Nru 396/2005 (5). Identifikat riskju għall-konsumaturi fir-rigward tas-CXLs għall-ħawħ, l-għeneb tal-mejda, l-għeneb tal-inbid u l-karrotti. Għalhekk jixraq li dawn l-MRLs jiġu stabbiliti fil-limitu speċifiku ta' determinazzjoni jew skont l-MRL inadempjenti kif hemm stabbilit fl-Artikolu 18(1)(b) tar-Regolament (KE) Nru 396/2005. L-Awtorità kkonkludiet li fir-rigward tas-CXLs għall-basal, xi informazzjoni ma kinitx disponibbli u li kienet meħtieġa aktar konsiderazzjoni mill-amministraturi tar-riskju. Peress li ma hemmx riskju għall-konsumaturi, l-MRL għal dan il-prodott għandu jiġi stabbilit fl-Anness II tar-Regolament (KE) Nru 396/2005 fil-livell eżistenti jew il-livell identifikat mill-Awtorità. Dan l-MRL se jiġi rivedut; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(6) Għal flumjoksażin, l-Awtorità ssottomettiet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (6). Irrakkomandat li jitbaxxew l-MRLs għat-tuffieħ, il-lanġas, il-frott bl-għadma, il-patata, il-karrotti, iz-zunnarija bajda, il-piżelli (mingħajr miżwed), iż-żerriegħa tal-ġirasol, il-fażola tas-sojja, iż-żerriegħa tal-qamħirrum, iż-żerriegħa tal-ħafur, iż-żerriegħa tas-sorgu u ż-żerriegħa tal-qamħ. Għal prodotti oħrajn huwa rrakkomandat li jinżammu l-MRLs eżistenti. L-Awtorità kkonkludiet li fir-rigward tal-MRLs għall-basal xi informazzjoni ma kinitx disponibbli u li kienet meħtieġa aktar konsiderazzjoni mill-amministraturi tar-riskji. Peress li ma hemmx riskju għall-konsumaturi, l-MRL għal dan il-prodott għandu jiġi stabbilit fl-Anness II tar-Regolament (KE) Nru 396/2005 fil-livell eżistenti jew il-livell identifikat mill-Awtorità. Dan l-MRL se jiġi rivedut; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(7) Għal flupirsulfuron-metil, l-Awtorità ssottomettiet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (7). L-Awtorità kkonkludiet li fir-rigward tal-MRLs għaż-żerriegħa tal-kittien, iż-żerriegħa tax-xgħir, iż-żerriegħa tal-qamħ, iż-żerriegħa tal-ħafur u ż-żerriegħa tas-segala xi informazzjoni ma kinitx disponibbli u kienet meħtieġa iktar konsiderazzjoni mill-amministraturi tar-riskji. Peress li ma hemmx riskju għall-konsumaturi, l-MRLs għal dawn il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew il-livell identifikat mill-Awtorità. Peress li d-disponibblità tal-informazzjoni nieqsa ġiet rapportata minn Franza, mhux se tiġi miżjuda nota tal-qiegħ b'domanda għas-sottomissjoni ta' din l-informazzjoni.

(8) Għal pikolinafen, l-Awtorità ssottomettiet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (8). Ikkonkludiet li fir-rigward tal-MRLs għaż-żerriegħa tax-xgħir, iż-żerriegħa tal-ħafur, iż-żerriegħa tas-segala, iż-żerriegħa tal-qamħ, u l-laħam, ix-xaħam, il-fwied u l-kliewi bovini; il-laħam, ix-xaħam, il-fwied, il-kliewi u l-ħalib tan-nagħaġ; il-laħam, ix-xaħam, il-fwied, il-kliewi u l-ħalib tal-mogħoż, xi informazzjoni ma kinitx disponibbli u li kienet meħtieġa aktar konsiderazzjoni mill-amministraturi tar-riskju. Peress li ma hemmx riskju għall-konsumaturi, l-MRLs għal dawn il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew il-livell identifikat mill-Awtorità. Dawn l-MRLs se jiġu riveduti; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(9) In-nuqqas ta' inklużjoni ta' propisoklor fl-Anness I tad-Direttiva 91/414/KEE huwa previst fid-Deċiżjoni ta' Implimentazzjoni tal-Kummissjoni Nru 2011/262/UE (9). L-awtorizzazzjonijiet kollha eżistenti għall-prodotti tal-protezzjoni tal-pjanti li fihom is-sustanza attiva propisoklor ġew revokati. F'konformitá mal-Artikolu 17 tar-Regolament (KE) Nru 396/2005, flimkien mal-Artikolu 14(1)(a) tiegħu, l-MRLs stabbiliti għal dik is-sustanza attiva fl-Anness III għandhom għalhekk jitħassru.

(10) Fir-rigward tal-prodotti ta' oriġini mill-pjanti u mill-annimali, li għalihom ma ġewx irrapportati awtorizzazzjonijiet rilevanti jew tolleranzi tal-importazzjoni fil-livell tal-Unjoni Ewropea u lanqas ma kienu disponibbli s-CXLs, l-Awtorità kkonkludiet li kien hemm bżonn ta' iktar konsiderazzjoni mill-amministraturi tar-riskji. Filwaqt li tqis l-għarfien xjentifiku u tekniku attwali, l-MRLs għal dawk il-prodotti għandhom jiġu stabbiliti fil-limitu speċifiku ta' determinazzjoni jew fl-MRL inadempjenti skont l-Artikolu 18(1)(b) tar-Regolament (KE) Nru 396/2005.

(11) Il-Kummissjoni kkonsultat mal-laboratorji ta' referenza tal-Unjoni Ewropea dwar ir-residwi tal-pestiċidi fir-rigward tal-ħtieġa li jiġu adattati ċerti limiti ta' determinazzjoni. Fir-rigward ta' diversi sustanzi, dawk il-laboratorji kkonkludew li għal ċerti komoditajiet, l-iżvilupp tekniku jirrikjedi l-istabbilment ta' limiti speċifiċi ta' determinazzjoni.

(12) Abbażi tal-opinjonijiet motivati tal-Awtorità u b'konsiderazzjoni tal-fatturi rilevanti għall-kwistjoni kkunsidrata, il-modifiki xierqa għall-MRL jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(13) Għalhekk, ir-Regolament (KE) Nru 396/2005 għandu jiġi emendat skont dan.

(14) Sabiex ikunu permessi l-kummerċjalizzazzjoni, l-ipproċessar u l-konsum normali tal-prodotti, dan ir-Regolament għandu jkun fih previst arranġament tranżizzjonali għal prodotti li ġew prodotti legalment qabel il-modifika tal-MRLs u li għalihom l-informazzjoni turi li nżamm livell għoli ta' protezzjoni tal-konsumaturi.

(15) Għandu jitħalla jgħaddi perjodu raġonevoli ta' żmien qabel ma jsiru applikabbli l-MRLs modifikati sabiex l-Istati Membri, il-pajjiżi terzi u l-operaturi tan-negozji tal-ikel ikunu jistgħu jħejju lilhom infushom biex jissodisfaw ir-rekwiżiti l-ġodda li jirriżultaw mill-modifika tal-MRLs.

(16) Is-sħab kummerċjali tal-Unjoni ġew ikkonsultati permezz tal-Organizzazzjoni Dinjija tal-Kummerċ fir-rigward tal-MRLs il-ġodda u l-kummenti tagħhom ġew ikkunsidrati.

(17) Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,

ADOTTAT DAN IR-REGOLAMENT:

Artikolu 1

L-Annessi II, III u V tar-Regolament (KE) Nru 396/2005 huma emendati skont l-Anness ta' dan ir-Regolament.

Artikolu 2

Ir-Regolament (KE) Nru 396/2005 kif kien qabel ma ġie emendat b'dan ir-Regolament għandu jibqa japplika għall-prodotti li kienu prodotti legalment qabel it-13 ta' Mejju 2015.

Artikolu 3

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Għandu japplika mit-13 ta' Mejju 2015.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, is-17 ta' Ottubru 2014. Għall-Kummissjoni Il-President José Manuel BARROSO

(1) ĠU L 70, 16.3.2005, p. 1.

(2) Ir-Regolament ta' Implimentazzjoni tal-Kummissjoni (UE) Nru 1045/2011 tad-19 ta' Ottubru 2011 dwar in-nonapprovazzjoni tas-sustanza attiva asulam, skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti, u li jemenda d-Deċiżjoni tal-Kummissjoni 2008/934/KE (ĠU L 275, 20.10.2011, p. 23).

(3) Id-Deċiżjoni tal-Kummissjoni 2008/745/KE tat-18 ta' Settembru 2008 dwar l-esklużjoni ta' cyanamide mill-Anness I tad-Direttiva tal-Kunsill 91/414/KEE u l-irtirar ta' awtorizzazzjonijiet għal prodotti għall-protezzjoni tal-pjanti li fihom dik is-sustanza (ĠU L 251, 19.9.2008, p. 45).

(4) Id-Deċiżjoni ta' Implimentazzjoni tal-Kummissjoni 2011/329/UE tal-1 ta' Ġunju 2011 li tikkonċerna n-noninklużjoni tad-dikloran fl-Anness I tad-Direttiva tal-Kunsill 91/414/KEE (ĠU L 153, 11.6.2011. p. 194).

(5) European Food Safety Authority; Review of the existing maximum residue levels (MRLs) for dicloran according to Article 12 of Regulation (EC) No 396/2005. EFSA Journal 2013;11(6):3274. [30 pp.].

(6) European Food Safety Authority; Review of the existing maximum residue levels (MRLs) for flumioxazin according to Article 12 of Regulation (EC) No 396/2005. EFSA Journal 2013;11(5):3225. [35 pp.].

(7) European Food Safety Authority; Review of the existing maximum residue levels (MRLs) for flupyrsulfuron-methyl according to Article 12 of Regulation (EC) No 396/2005. EFSA Journal 2013;11(5):3226. [28 pp.].

(8) European Food Safety Authority; Review of the existing maximum residue levels (MRLs) for picolinafen according to Article 12 of Regulation (EC) No 396/2005. EFSA Journal 2013;11(5):3222. [34 pp.].

(9) Id-Deċiżjoni ta' Implimentazzjoni 2011/262/UE tal-Kummissjoni tas-27 ta' April 2011 li tikkonċerna n-noninklużjoni tal-propisoklor fl-Anness I tad-Direttiva tal-Kunsill 91/414/KEE u li temenda d-Deċiżjoni tal-Kummissjoni 2008/941/KE (ĠU L 111, 30.4.2011. p. 19).